In nomine sanctæ et individuæ Trinitatis. Noverit fidelium sacra posteritas quoniam ego Hugo Luperciacensis, iturus Hierosolymam, Deo et Sanctæ Mariæ de Charitate sibique servientibus monachis pro animæ meæ, meæque conjugis simulque parentum et antecessorum meorum perpetua salutis obtinenda felicitate, perpetuo jure, sicut post obitus mei diem, totum ex integro eisdem monachis, longe ante, mansum de Charliaco contuleram. Sic ad præsens et deinceps præter domum eis me defuncto totius ejusdem prædii affuturum, mansi hujus dimidium in vita mea possidendum concedo, cum cunctis appenditiis suis absque ulla retentione, ut etiam post mei decessum ab hac luce aliud dimidium mansi ejusdem irrefragabiliter possideant. Actum publice in capitulo Sanctæ Mariæ de Charitate, præsentibus Iterio de Saxiaco et Adam de Cresno, positumque super altare ejusdem ecclesiæ, coram istis qui affuerunt, ab eodem Hugone, Andrea piscatore, Roberto Minvello, Ebrardo de Duno, Constantio Sutore, cum conventu et populo. Confirmatum quoque Nivernis civitate, laudante et concedente hoc donum tam vitæ quam obitus, sicut et in hac et in alia prioris doni carta continetur, ejusdem uxore Adelaïsa, in camera Rainaldi de Saugeto, Nivernensi canonico, presentibus Gaufredo de Galiaco Galnerio et Rogerio de Luperciaci-castro, Abone quoque de Botugla et Rodolfo de Bosco aliisque pluribus, tempore sanctæ quadragesimæ anno ab Incarnatione Domini millesimo octuagesimo octavo, regnante Philippo Francorum rege.